
注讬专讜讘讬谉 爪讟 注"讗 - 驻讬专讜砖 砖讟讬讬谞讝诇抓

讛讜讗 住讘专 砖驻住拽 讻讱 讻讬 讞砖讘 诪讚住讬驻讗 [诪转讜讱 砖住讜驻讛] 砖诇 讛诪砖谞讛 讻砖讬讟转 专' 诪讗讬专, 专讬砖讗 谞诪讬 [转讞讬诇转讛 讙诐 讻谉] 讻砖讬讟转 专' 诪讗讬专, 讜诇讗诪讬转讜 砖诇 讚讘专 讜诇讗 讛讬讗: 住讬驻讗 [住讜驻讛] 讻砖讬讟转 专' 诪讗讬专, 讜专讬砖讗 专讘谞谉 [讜转讞讬诇转讛 讻砖讬讟转 讞讻诪讬诐].


讗 砖谞讬谞讜 讘诪砖谞讛: "讜讘诇讘讚 砖诇讗 讬讜爪讬讗 讞讜抓 诇讗专讘注 讗诪讜转 ", 讜谞讚讬讬拽 诪讻讗谉: 讛讗 [讛专讬] 讗诐 讛讜爪讬讗 鈥� 讞讬讬讘 讞讟讗转. 诇讬诪讗 [讛讗诐 谞讗诪专] 砖诪住讬讬注 诇讬讛 [诇讜] 诇砖讬讟转 专讘讗, 砖讗诪专 专讘讗: 讛诪注讘讬专 讞驻抓 诪转讞诇转 讗专讘注 讗诪讜转 诇住讜祝 讗专讘注 讗诪讜转, 讜讗祝 砖讛注讘讬专讜 讚专讱 注诇讬讜, 讻诇讜诪专 讛讙讘讬讛讜 诇诪注诇讛 诪专讗砖讜, 讜谞诪爪讗 砖注讘专 讛讞驻抓 讘诪拽讜诐 驻讟讜专 鈥� 讘讻诇 讝讗转 讞讬讬讘 诪砖讜诐 讟诇讟讜诇 讗专讘注 讗诪讜转 讘专砖讜转 讛专讘讬诐. 讜讗祝 讻讗谉, 讗祝 砖讛讜讗 注讜诪讚 讘专砖讜转 讛讬讞讬讚 讛诪讜讙讘讛转 讜诪注讘讬专 讗转 讛讞驻抓 讘讙讜讘讛 讛专讬 讝讛 讞讬讬讘.


讜讚讜讞讬诐: 诪讬 拽转谞讬 [讛讗诐 砖谞讬谞讜] 讘诪驻讜专砖: 讗诐 讛讜爪讬讗 讞讬讬讘 讞讟讗转? 讚讬诇诪讗 [砖诪讗] 讗诐 讛讜爪讬讗 鈥� 驻讟讜专 讗讘诇 讗住讜专 诪讚讘专讬 住讜驻专讬诐, 讜讗讬谞讜 讞讬讬讘 诪谉 讛转讜专讛.


讗讬讻讗 讚讗诪专讬 [讬砖 砖讗讜诪专讬诐] 诪住讜专转 讝讜 讘诇砖讜谉 讗讞专转. 讜讻讱 讚讬讬拽讜 诪转讞讬诇讛: 讛讗 [讛专讬] 讗诐 讛讜爪讬讗 鈥� 驻讟讜专 讗讘诇 讗住讜专 诪讚讘专讬 住讜驻专讬诐, 讜讗诐 讻谉 诇讬诪讗 转讬讛讜讬 转讬讜讘转讬讛 [讛讗诐 谞讗诪专 砖转讛讗 讝讜 拽讜砖讬讛 讞诪讜专讛] 注诇 专讘讗, 砖讗诪专 专讘讗: 讛诪注讘讬专 诪转讞诇转 讗专讘注 讗诪讜转 诇住讜祝 讗专讘注 讗诪讜转 讜讛注讘讬专讜 讚专讱 注诇讬讜 鈥� 讞讬讬讘! 讜讚讜讞讬诐 讘讗讜转讜 讗讜驻谉: 诪讬 拽转谞讬 [讛讗诐 砖谞讬谞讜] "讛讜爪讬讗 驻讟讜专 讗讘诇 讗住讜专"? 讚讬诇诪讗 [砖诪讗] 谞讚讬讬拽 讻讱: 讗诐 讛讜爪讬讗 鈥� 讞讬讬讘 讞讟讗转.


讘 砖谞讬谞讜 讘诪砖谞讛 砖诇讗 讬注诪讜讚 讗讚诐 讘专砖讜转 讛讬讞讬讚 讜讬砖转讬谉 讗讜 讬专讜拽 诇专砖讜转 讛专讘讬诐. 讗诪专 专讘 讬讜住祝: 讛砖转讬谉 讜专拽 鈥� 讞讬讬讘 讞讟讗转.


讜诪拽砖讬诐: 讜讛讗 讘注讬谞谉 [讜讛专讬 爪专讬讻讬诐 讗谞讜] 讻讚讬 砖讬讞砖讘 讛讟诇讟讜诇 讻诪诇讗讻转 讛讜爪讗讛 讘砖讘转 注拽讬专讛 诪诪拽讜诐 砖讛讜讗 讗专讘注讛 讟驻讞讬诐 注诇 讗专讘注讛 讟驻讞讬诐 讜讛谞讞讛 砖诇 讛讞驻抓 诪注诇 讙讘讬 诪拽讜诐 讗专讘注讛 注诇 讗专讘注讛 讟驻讞讬诐, 砖讛讜讗 砖讬注讜专 诪拽讜诐 讞砖讜讘, 讜讻讗谉 讛专讬 诇讬讻讗 [讗讬谉], 砖讛专讬 驻讬讜 砖诪诪谞讜 讬爪讗 讛专讜拽 讗讬谞讜 专讞讘 讗专讘注讛 讟驻讞讬诐!


讜诪砖讬讘讬诐: 诪讞砖讘转讜 诪砖讜讬讗 诇讬讛 [注讜砖讛 讗讜转讜] 诪拽讜诐, 讻讬 讜讚讗讬 诪讞砖讬讘 讗讚诐 讗转 驻讬讜 诪住驻讬拽, 讜讛专讬讛讜 谞讞砖讘 讻诪讜 讗专讘注讛 讟驻讞讬诐. 讚讗讬 [砖讗诐] 诇讗 转讬诪讗 讛讻讬 [转讗诪专 讻讱] 砖诪讞砖讘转讜 砖诇 讗讚诐 拽讜讘注转 讞砖讬讘讜转讜 砖诇 诪拽讜诐, 讜诇讗 讛讻诇 谞诪讚讚 诇驻讬 砖讟讞 讘诇讘讚, 讛讗 [讛诇讻讛 讝讜] 砖讗诪专 专讘讗: 讝专拽 讞驻抓 讜谞讞 讘驻讬 讛讻诇讘 讗讜 讘驻讬 讛讻讘砖谉 鈥� 讞讬讬讘 讞讟讗转, 讜讛专讬 讗驻砖专 诇砖讗讜诇: 讜讛讗 讘注讬谞谉 [讜讛专讬 爪专讬讻讬诐 讗谞讜] 讛谞讞讛 注诇 讙讘讬 诪拽讜诐 讗专讘注讛 讟驻讞讬诐 注诇 讗专讘注讛 讟驻讞讬诐, 讜诇讬讻讗 [讜讗讬谉] 砖诐!


讗诇讗 讗讜诪专讬诐 讗谞讜: 诪讞砖讘转讜 砖专讜爪讛 诇讝专讜拽 讗转 讛讞驻抓 讘驻讬 讛讻诇讘 诪砖讜讬讗 诇讬讛 [注讜砖讛 讗讜转讜] 诪拽讜诐, 讛讻讗 谞诪讬 [讻讗谉 讙诐 讻谉] 诪讞砖讘讛 诪砖讜讬讗 诇讛 [注讜砖讛 讗讜转讜] 诪拽讜诐.


讘注讬 [砖讗诇] 专讘讗: 讗诐 讛讜讗 注讜诪讚 讘专砖讜转 讛讬讞讬讚 讜讗讜诇诐 驻讬 讗诪讛 讘专砖讜转 讛专讘讬诐, 诪讛讜 讛讚讬谉, 讻讬爪讚 谞讚讜谉 讚讘专 讝讛? 讛讗诐 讘转专 [讗讞专] 讛注拽讬专讛 讗讝诇讬谞谉 [讛讜诇讻讬诐 讗谞讜], 讜讛砖转谉 谞注拽专 诪转讜讱 讙讜驻讜 砖讛讜讗 讘转讞讜诐 专砖讜转 讛讬讞讬讚, 讗讜 讘转专 [讗讞专] 讬爪讬讗讛 讗讝诇讬谞谉 [讛讜诇讻讬诐 讗谞讜]? 讜讻讬讜谉 砖讛讬爪讬讗讛 讛讬讗 讚专讱 驻讬 讛讗诪讛 砖讛讜讗 讘专砖讜转 讛专讘讬诐 讗讬谉 讘讻讱 讗讬住讜专, 砖讗诇讛 讝讜 诇讗 谞驻转专讛 讜谞砖讗专讛 讘转讬拽讜 [转注诪讜讚 讛砖讗诇讛 讘诪拽讜诪讛].


讙 讘诪砖谞讛 砖谞讬谞讜: 讜讻谉 诇讗 讬专讜拽 诪专砖讜转 诇专砖讜转. 专' 讬讛讜讚讛 讗讜诪专: 讗祝 诇讗 讬讛诇讱 讗讚诐 讘专讜拽 砖讻讘专 谞注拽专 讘驻讬讜 讗专讘注 讗诪讜转. 讜砖讜讗诇讬诐: 讛讗诐 讛讻讜讜谞讛 讗祝 注诇 讙讘 [讗祝 注诇 驻讬] 砖诇讗 讛驻讬讱 讘讛 [讛驻讱 讘讜] 讘专讜拽 讘驻讬讜, 讻诇讜诪专 讗诐 讛爪讟讘专 讛专讜拽 讘驻讬讜 讗讘诇 诇讗 讙诇讙诇讜 讘驻讬讜 诇讬讜专拽讜?


讜讛转谞谉 [讜讛专讬 砖谞讬谞讜 讘诪砖谞讛]: 诪讬 砖讛讬讛 讗讜讻诇 讚讘讬诇讛 (转讗谞讛 诪讬讜讘砖转) 砖诇 转专讜诪讛, 讜讚讘诇讛 讝讜 诇讗 谞驻诇讜 注诇讬讛 诪讬诐 讜砖讗专 谞讜讝诇讬诐, 讜讻讗诪讜专 讘转讜专讛 讗讬谉 讚讘专 诪讗讻诇 诪拽讘诇 讟讜诪讗讛 诇驻谞讬 砖讛讜讻砖专 诇讻讱 讘谞驻讬诇转 诪讬诐 注诇讬讜, 讘讬讚讬诐 诪住讜讗讘讜转 (讟诪讗讜转 讘讚专讙转 砖谞讬 诇讟讜诪讗讛 砖驻讜住诇讜转 讗转 讛转专讜诪讛, 讻住转诐 讬讚讬诐), 讜讛讻谞讬住 讬讚讜 诇转讜讱 驻讬讜 诇讬讟讜诇 诪砖诐 爪专讜专 砖讛讬讛 讘驻讬讜, 专' 诪讗讬专 诪讟诪讗 讗转 讛讚讘讬诇讛 诪砖讜诐 砖讛讜讻砖专讛 讛讚讘讬诇讛 讘专讜拽 砖讘驻讬讜, 讜讻讬讜谉 砖谞讙注讛 讛讬讚 讛讟诪讗讛 讘讚讘讬诇讛 驻住诇讛 讗讜转讛. 讜讗讬诇讜 专' 讬讜住讬 诪讟讛专, 砖讛专讜拽 讘注讜讚讜 讘驻讛 讗讬谞讜 谞讞砖讘 讻诪砖拽讛 诇讛讻砖专转 诪讗讻诇 诇讟讜诪讗讛 讜讗讬谞讜 诪讻砖讬专 讗诇讗 诇讗讞专 砖讬爪讗 诪驻讬讜.


讜专' 讬讛讜讚讛 讗讜诪专: 讬砖 诇讞诇拽, 讗诐 讛讬驻讱 讘讛 讘专讜拽 砖讘驻讬讜, 讛专讬 讝讛 讻专讜拽 砖谞转诇砖 诪诪拽讜诪讜 讜谞注砖讛 讻诪砖拽讛, 讜诇讻谉 讟诪讗. 讗诐 诇讗 讛讬驻讱 讘讛 鈥� 讟讛讜专! 诪砖诪注 砖诇讚注转 专' 讬讛讜讚讛 专讜拽 砖诇讗 讛驻讻讜 讘驻讬讜 讗讬谞讜 谞讞砖讘 注讚讬讬谉 讻转诇讜砖.


讗诪专 专' 讬讜讞谞谉: 诪讜讞诇驻转 讛砖讬讟讛. 讻诇讜诪专, 讬砖 诇讛讞诇讬祝 讗转 讛砖讬讟讜转 讜诇讜诪专 讻讬 砖讬讟转 专' 讬讛讜讚讛 讘诪砖谞讛 讘注谞讬谉 讟讜诪讗讛 讛讜讞诇驻讛 讘讚讬注讛 讗讞专转, 讜讗诐 讻谉 讗讬谉 注讜讚 住转讬专讛.


专讬砖 诇拽讬砖 讗诪专: 诇注讜诇诐 诇讗 转讞诇讬祝, 讜讗驻砖专 诇讬讬砖讘 讙诐 诇驻讬 讛谞讜住讞讛 砖讘讬讚讬谞讜, 讜讛讻讗 讘诪讗讬 注住拽讬谞谉 [讜讻讗谉 讘诪砖谞转谞讜 讘诪讛 讗谞讜 注讜住拽讬诐]? 讘讻讬讞讜 讻诇讜诪专 讘诇讬讞转 讛砖讬注讜诇 砖诇讜.


讜诪拽砖讬诐: 讜讛转谞讬讗 [讜讛专讬 砖谞讬谞讜 讘讘专讬讬转讗] 专' 讬讛讜讚讛 讗讜诪专: 讻讬讞讜 讜谞转诇砖 诇讗 讬诇讱 讗专讘注 讗诪讜转 讘专砖讜转 讛专讘讬诐 讻砖讛讜讗 讘驻讬讜, 诪讗讬 诇讗讜 [讛讗诐 诇讗 讛讻讜讜谞讛] 砖讛讜讗 讛讚讬谉 讙诐 诇专讜拽 讜谞转诇砖! 讜讚讜讞讬诐: 诇讗, 讚讜拽讗 讻讬讞讜 讜谞转诇砖, 讜诪拽砖讬诐: 讜讛讗 转谞讬讗 [讜讛专讬 砖谞讬谞讜 讘讘专讬讬转讗], 专' 讬讛讜讚讛 讗讜诪专: 讻讬讞讜 砖谞转诇砖, 讜讻谉 专讜拽讜 砖谞转诇砖 诇讗 讬讛诇讱 讘专砖讜转 讛专讘讬诐 讗专讘注 讗诪讜转 注讚 砖讬专讜拽 讗祝 砖诇讗 讛讬驻讱 讘讜! 讗诇讗 诪讞讜讜专转讗 讻讚砖谞讬谞谉 诪注讬拽专讗 [诪讞讜讜专 讻驻讬 砖转讬专爪谞讜 诪转讞讬诇讛] 砖讬砖 诇讛驻讜讱 讗转 讛砖讬讟讜转.


诪讻讬讜谉 砖讛讜讝讻专 注谞讬谉 讛讻讬讞 诪讘讬讗讬诐 注讜讚, 讗诪专 专讬砖 诇拽讬砖: 诪讬 砖驻讜诇讟 讻讬讞 讘驻谞讬 专讘讜 讛专讬讛讜 讻诪讝诇讝诇 讘讜, 讜讛专讬 讛讜讗 讞讬讬讘 注诇 讻讱 诪讬转讛 讘讬讚讬 砖诪讬诐, 砖谞讗诪专 "讻诇 诪砖谞讗讬 讗讛讘讜 诪讜转" (诪砖诇讬 讞, 诇讜) 鈥� 讗诇 转拽专讬 "诇诪砖谞讗讬", 讗诇讗 诇诪砖谞讬讗讬 注诇 砖讛讜讗 诪砖谞讬讗 讗转 注爪诪讜 注诇 讬讚讬 讬专讬拽讛 讝讜.


讜转讜讛讬诐: 讜讛讗 诪讬谞住 讗谞讬住 [讜讛专讬 讗谞讜住 讛讜讗] 砖讛专讬 讗讬谉 讗讚诐 诪砖转注诇 讜驻讜诇讟 讻讬讞 讗诇讗 诪讞诪转 讗讜谞住, 讜诪讚讜注 讬讞砖讘 诇讜 讛讚讘专 讻注讘讬专讛? 讜诪砖讬讘讬诐: 讘诪拽专讛 砖讛讬讛 诇讜 讻讬讞 讜专拽 拽讗诪专讬谞谉 [讜讬专拽 讗讜转讜 讛讞讜爪讛 讗诪专谞讜] 砖讛讬讛 注诇讬讜 诇爪讗转 诪诇驻谞讬 专讘讜 讜诇讬专讜拽 讘讞讜抓.


讚 诪砖谞讛 诇讗 讬注诪讜讚 讗讚诐 讘专砖讜转 讛讬讞讬讚 讜讬讜砖讬讟 专讗砖讜 讜讬砖转讛 讘专砖讜转 讛专讘讬诐, 讗讜 讬注诪讜讚 讘专砖讜转 讛专讘讬诐 讜讬砖转讛 讘专砖讜转 讛讬讞讬讚, 讗诇讗 讗诐 讻谉 讛讻谞讬住 专讗砖讜 讜专讜讘讜 诇诪拽讜诐 砖讛讜讗 砖讜转讛 诪诪谞讜. 讜讻谉 讘讙转.


讛 讙诪专讗 讜转讜讛讬诐: 专讬砖讗 专讘谞谉 [转讞讬诇转讛 砖诇 讛诪砖谞讛, 讛诪砖谞讛 讛拽讜讚诪转 讻砖讬讟转 讞讻诪讬诐] 砖诪讜转专 诇讟诇讟诇 讘专砖讜转 讗讞转 诪转讜讱 专砖讜转 讗讞专转 讜讗讬谉 讞讜砖砖讬诐, 讜住讬驻讗 [讜住讜驻讛 砖诇 诪砖谞转谞讜 讝讜] 讻专' 诪讗讬专 讛讗讜住专 诇讛讬讜转 讘专砖讜转 讗讞转 讜诇讟诇讟诇 讘讗讞专转!


讗诪专 专讘 讬讜住祝: 诪讚讜讘专 讻讗谉 讘讞驻讬爪讬谉 砖爪专讬讻讬谉 诇讜, 讜讚讘专讬 讛讻诇. 讻讬 讗驻讬诇讜 讞讻诪讬诐 诪住讻讬诪讬诐 砖讘讻讙讜谉 讝讛 注砖讜讬 讛讜讗 诇砖讻讜讞 讜诇讟诇讟诇诐 讗诇讬讜, 讜谞诪爪讗 注讜讘专 注诇 讚讘专讬 转讜专讛.


讗讬讘注讬讗 诇讛讜 [谞砖讗诇讛 诇讛诐 诇诇讜诪讚讬诐]: 讗诐 讛讬转讛 讻专诪诇讬转 专砖讜转 讗讞转 诪讛谉, 诪讗讬 [诪讛 讛讚讬谉]? 讗诪专 讗讘讬讬: 讛讬讗 讛讬讗 讜讚讬谞讛 讻专砖讜转 砖诪谉 讛转讜专讛 讜讗讬谉 诇讞诇拽. 讗诪专 专讘讗: 讻讬爪讚 讬讻讜诇 讗转讛 诇讜诪专 讚讘专 讝讛? 讛诇讜讗 讛讬讗 讙讜驻讗 [注爪诪讛 讛讻专诪诇讬转] 讛讻谞住讛 诪专砖讜转 讗讞专转 讗诇讬讛 讗讬谞讛 讗诇讗 讙讝讬专讛 诪讚讘专讬 讞讻诪讬诐, 砖讗讬谉 专砖讜转 讝讜 注爪诪讛 诪谉 讛转讜专讛 讜讗谞谉 谞讬拽讜诐 [讜讗谞讞谞讜 谞注诪讜讚] 讜谞讙讝讜专 讙讝讬专讛 注诇 讙讝讬专讛?!


讗诪专 讗讘讬讬 讘讛住讘专 砖讬讟转讜: 诪谞讗 讗诪讬谞讗 诇讛 [诪谞讬谉 讗讜诪专 讗谞讬 讗讜转讛] 讗转 讛讛诇讻讛 讛讝讜, 诪讚讬讜拽 诇砖讜谉 讛诪砖谞讛 诪讚拽转谞讬 [诪诪讛 砖砖谞讬谞讜 讘诪砖谞转谞讜]

